text: РЕГЛАМЕНТ (ЕС) 2015/516 НА КОМИСИЯТА
  от 26 март 2015 година
  за изменение на Регламент (ЕО) № 874/2004 относно определяне на правила на обществената политика за въвеждането и функциите на .eu домейн от най-високо ниво и принципите, които ръководят регистрирането
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 733/2002 на Европейския парламент и на Съвета от 22 април 2002 г. относно въвеждането на .eu домейн от най-високо ниво (1), и по-специално член 5, параграф 1 от него,
  след консултация със службата по регистрация в съответствие с член 5, параграф 1 от Регламент (ЕО) № 733/2002,
  като има предвид, че:
  (1)
  Въвеждането на интернационализирани имена на домейни (ИИД) породи опасност от объркване на имена на домейни, регистрирани с различни писмености, но приличащи си на външен вид. Това може да се дължи по-специално на визуалната прилика между съдържащи се в тях знаци (например между малката буква „п“ на кирилица и малката буква „n“ на латиница). С оглед тази опасност да бъде сведена до минимум, службата по регистрация следва да извършва технически проверки, в резултат от които е възможно такива ИИД да бъдат обявени за недопустими за регистрация. Такива технически проверки следва да са в съответствие с международните стандарти и могат да бъдат осъвременявани от време на време.
  (2)
  С цел да се разширят проверките за сигурност и срещу злоупотреба във връзка с имената на домейни в рамките на домейна .eu от най-високо, т.е. първо ниво, е необходимо да се гарантира, че проверката от службата по регистрация на валидността на заявките за регистриране се извършва предварително, а не само след регистрирането. Проверката следва да се извършва по инициатива на службата по регистрация или в рамките на спор, свързан с регистрирането на въпросното име на домейн.
  (3)
  Сегашният оператор на службата по регистрация за домейна .eu от най-високо ниво (TLD) съобщи на Комисията, че не се очаква някога да бъдат използвани имената на домейни „eurethix.eu“, „eurethics.eu“ и „euthics.eu“, които са запазени от службата по регистрация, т.е. Регистъра съгласно член 17 от Регламент (ЕО) № 874/2004 на Комисията (2), поради което те следва да бъдат заличени от текста на гореспоменатия член и освободени, след като бъде публикуван измененият регламент.
  (4)
  Когато започна прилагането на ИИД при домейна .eu, не беше предвидена възможност да се използват специални знаци, включително ß (немската буква есцет) и ς (гръцката буква сигма в края на думите). Тъй като протоколът IDNA от 2008 г. позволи тяхното използване, се счита за уместно да се предложи тяхната поддръжка за официалните езици на Съюза. Приложението беше актуализирано след консултации с държавите - членки на ЕС, страните кандидатки и държавите от ЕИП, за да се включат имена на домейни, съдържащи тези нови знаци.
  (5)
  На 1 юли 2013 г. Хърватия се присъедини към Европейския съюз. Поради това Хърватия следва да има възможността да регистрира имена на домейни, които са били запазени за Хърватия съгласно член 8 от Регламент (ЕО) № 874/2004 и неговите последващи изменения.
  (6)
  Включването на разпоредби относно домейна .eu в Споразумението за Европейското икономическо пространство дава възможност на предприятия, чието седалище според устройствения акт, централно управление или основно място на стопанска дейност се намира в Исландия, Норвегия или Лихтенщайн, както и на организации, установени в Исландия, Норвегия или Лихтенщайн, а също и на лица, пребиваващи в Исландия, Норвегия или Лихтенщайн, да регистрират имена на домейни в рамките на домейна .eu от най-високо ниво.
  (7)
  Списъците с имената, които могат да бъдат запазени съответно от Исландия, Лихтенщайн и Норвегия, фигуриращи досега в точка 2 от приложението, следва да бъдат прехвърлени в точка 1 от приложението.
  (8)
  Бившата югославска република Македония, Черна гора и Сърбия могат, като страни кандидатки, да запазят широко признати наименования по отношение на географски и/или геополитически понятия, които засягат тяхната политическа или териториална организация, така че те да могат да бъдат регистрирани на по-късна дата.
  (9)
  Съобразно това и с цел да се осигури правна яснота за правата на държавите членки и на бъдещите държави членки следователно е необходимо да се актуализират списъците в приложението към Регламент (ЕО) № 874/2004 (вече изменян), като надлежно се вземат предвид имена, съдържащи неизползваеми преди знаци, имена, които могат да бъдат запазвани, както и имена, които могат да бъдат регистрирани.
  (10)
  Поради това Регламент (ЕО) № 874/2004 следва да бъде съответно изменен.
  (11)
  В съответствие с Регламент (ЕО) № 733/2002 EURid - операторът на службата по регистрация за домейна .eu, беше консултиран относно мерките, предвидени в настоящия регламент.
  (12)
  Мерките, предвидени в настоящия регламент, са в съответствие със становището на Комитета за регулиране на съобщенията (3),
  ПРИЕ НАСТОЯЩИЯ РЕГЛАМЕНТ:
  Член 1
  Регламент (ЕО) № 874/2004 се изменя, както следва:
  1)
  В член 3 трета алинея се заменя със следното:
  „Всяка проверка от Регистъра на валидността на заявките за регистриране се извършва преди регистрирането, по инициатива на Регистъра, или след регистрирането, по инициатива на Регистъра, или в рамките на спор, свързан с регистрирането на въпросното име на домейн.“
  2)
  Вмъква се следният член 6a:
  „Член 6а
  Допълнителна проверка на равнище знаци
  1. Регистърът прилага технически мерки, за да се сведе до минимум възможността за визуално объркване, породена от използването на знаците на всички официални езици съгласно член 6, параграф 4. Тези технически мерки трябва да бъдат част от проверката за валидност на заявките за регистриране и в резултат от тях заявено име на домейн може да бъде обявено за недопустимо за регистрация.
  2. Техническите мерки, посочени в параграф 1, се определят от Регистъра и трябва да бъдат справедливи, прозрачни и недискриминационни.
  3. Техническите мерки, посочени в параграф 1 (включително всички изменения от време на време), се публикуват от Регистъра в лесно достъпна форма и стават приложими след публикуването им.
  4. Преди прилагането на техническите мерки, посочени в параграф 1, или тяхното изменение от време на време, Регистърът взема предвид най-добрата международна практика, провежда консултации с промишлеността и иска съгласието на Комисията.“
  3)
  В член 17 втора алинея се заменя със следното:
  „eurid.eu, registry.eu, nic.eu, dns.eu, internic.eu, whois.eu, das.eu, coc.eu“
  .
  4)
  Приложението се заменя с текста в приложението към настоящия регламент.
  Член 2
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 26 март 2015 година.